b'\n_START_ARTICLE_\nMassivpapp\n_START_PARAGRAPH_\nMassivpapp blir ofte brukt som en fellesbetegnelse p\xc3\xa5 kartong- og pappkvaliteter som, i motsetning til b\xc3\xb8lgepapp, er massive.\n_START_SECTION_\nEgenskaper\n_START_PARAGRAPH_\nMassivpapp er et solid materiale og defineres gjerne i flatevekt (g/m\xc2\xb2). Den kan ogs\xc3\xa5 benevnes etter tykkelse og omr\xc3\xa5det er fra ca. 0,8 til 3,0 mm (eller fra 500 \xe2\x80\x93 2000 g/m\xc2\xb2). Egenskapene avhenger i vesentlig grad av hvordan man bygger opp eller kombinerer papirtyper og/eller barrierer. Normalt er massivpapp plane flerlags kvaliteter som har en flatevekt p\xc3\xa5 ca. 500 g/m\xc2\xb2 eller mer._NEWLINE_Massivpapp har en overflate som er godt egnet for trykking og gir dermed gode eksponerings- og dekormuligheter.\n_START_SECTION_\nAnvendelser\n_START_PARAGRAPH_\nMassivpapp er et materiale som brukes til transportemballasje for produkter der det stilles krav til holdbarhet mot fukt og "seighet" i tillegg til stabling. Gode eksempler er emballasje for prim\xc3\xa6rn\xc3\xa6ringen, d.v.s. landbruk og fiske. Man kan godt si at massivpappemballasje er en mellomting av b\xc3\xb8lgepapp og kasser i trevirke. Selv om b\xc3\xb8lgepapp i de senere \xc3\xa5r har tatt mer og mer over for massivpapp s\xc3\xa5 har \xc3\xb8kt satsing p\xc3\xa5 fiske- og oppdrettsindustri gitt massivpapp en renessanse.\n_START_SECTION_\nProduksjon\n_START_PARAGRAPH_\nMassivpapp produseres p\xc3\xa5 klistringsmaskiner der flere lag papir blir limt sammen. Dette gj\xc3\xb8r massivpapp meget kompakt. Kreves det barriere mot fuktighet benyttes polyetylen i en vektandel p\xc3\xa5 ca. 1%. Som kjernemateriale (basen) benyttes kvaliteter av returfiber og vektandelen er ca. 80%. Dette betyr at basepapir for massivpapp er en betydelig avtager til den innsamlede returfiberen som kommer fra brukte Norske kartong og b\xc3\xb8lgepappesker._NEWLINE_Produksjon av massivpapp er en kald prosess og sjiktene limes sammen med et v\xc3\xa5tsterkt PVA-lim. Dette betyr at mange typer materialer kan klistres mot eller mellom sjiktene i massivpappen. Kombinert med en gode muligheter for utforming gj\xc3\xb8r dermed massivpapp til et allsidig emballasjemateriale som kan skreddersys til form\xc3\xa5let._NEWLINE_I Norge konverteres ca. 86\xc2\xa0000 tonn massivpapp hvert \xc3\xa5r. Av dette blir ca. 60% produsert i Norge og resten importeres fra Europa. Massivpapp kan resirkuleres og 90% av all brukt massivpapp blir samlet inn for gjenvinning. Dette betyr at emballasjen kan p\xc3\xa5f\xc3\xb8res "Rezy-merket". Massivpappemballasje betraktes som ufarlig for omgivelser og utgj\xc3\xb8r ingen trussel ved energigjenvinning og/eller kompostering.'